C 152/166
SK
Úradný vestník Európskej únie
6.4.2022
Stanovisko Európskeho hospodárskeho a sociálneho výboru – Návrh nariadenia Európskeho parlamentu a Rady o opatreniach proti prevádzkovateľom dopravy, ktorí uľahčujú alebo vykonávajú obchodovanie s ľuďmi alebo prevádzačstvo migrantov v súvislosti s neoprávneným vstupom na územie Európskej únie [COM(2021) 753 – 2021/0387 (COD)] (2022/C 152/27)
Hlavný spravodajca: Cristian PÎRVULESCU
Konzultácia
Európsky parlament, 13. 12.
2021 Rada, 16. 12.
2021
Právny základ
článok 304 Zmluvy o fungovaní Európskej únie
Rozhodnutie plenárneho zhromaždenia
9. 12.
2021
Príslušná sekcia
sekcia pre vonkajšie vzťahy
Prijaté v pléne
9. 12.
2021
Plenárne zasadnutie č.
565
Výsledok hlasovania (za/proti/zdržalo sa)
159/15/09
1.
Závery a odporúčania 1.1.
Výbor oceňuje tento návrh a domnieva sa, že prípadné sankcie voči prevádzkovateľom dopravy sú opodstatneným opatrením, ktoré by EÚ a členské štáty mohli zaviesť.
1.2.
Upozorňuje však, že kríza, ktorá viedla k tejto legislatívnej reakcii, t. j. kríza na hranici Bieloruska s EÚ, je zložitejšia a má oveľa širšie dôsledky, ktoré treba riešiť aj inak než navrhovanými nástrojmi.
1.3.
Výbor je veľmi znepokojený autoritárskym prístupom bieloruskej vlády a odsudzuje akékoľvek represívne a zastrašujúce opatrenia voči občanom, médiám, politickým stranám, organizáciám občianskej spoločnosti a sociálnym partnerom.
Takisto odsudzuje spôsob, akým bieloruská vláda zorganizovala presun osôb z tretích krajín na svoje územie s cieľom donútiť ich prekročiť hranice EÚ.
Ide o neakceptovateľné zneužitie životov a túžob zraniteľných osôb a ohrozenie ich zdravia a bezpečnosti.
1.4.
EHSV kladie mimoriadny dôraz na rešpektovanie dôstojnosti všetkých osôb a ochranu ich základných práv.
Prvou reakciou EÚ by malo byť prinavrátiť týmto osobám dôstojnosť a ich práva.
1.5.
EHSV preto vyzýva, aby sa okamžite prestalo s vyháňaním migrantov z územia EÚ do krajiny, kde je bezpečnosť ľudí ohrozená.
Všetky osoby, ktoré prekročia hranice EÚ, musia mať možnosť podať žiadosť o azyl, ak si to želajú.
1.6.
EHSV naliehavo vyzýva bieloruskú vládu, aby zabezpečila, že ľudia, ktorí sa nachádzajú na jej území, nebudú vystavení zlému zaobchádzaniu, budú môcť podať žiadosť o azyl a nebudú vrátení do svojich krajín pôvodu, ak sú tam ohrozené ich životy a bezpečnosť, a to v plnom súlade so zásadou zákazu vyhostenia alebo vrátenia.
1.7.
Inštitúcie EÚ musia spolupracovať s Bieloruskom na multilaterálnom základe a zabezpečiť, aby krajina dodržiavala medzinárodné zmluvy, ktoré sa vzťahujú na azyl a ochranu ľudských práv.